CELEX: 32021D1878
Language: ro
Date: 2021-10-25 00:00:00
Title: Decizia de punere în aplicare (UE) 2021/1878 a Comisiei din 25 octombrie 2021 privind desemnarea registrului domeniului de nivel superior .eu (Text cu relevanță pentru SEE)

26.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 378/22
               
            
         DECIZIA DE PUNERE ÎN APLICARE (UE) 2021/1878 A COMISIEI
         din 25 octombrie 2021
         privind desemnarea registrului domeniului de nivel superior .eu
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/517 al Parlamentului European și al Consiliului din 19 martie 2019 privind punerea în aplicare și funcționarea numelui de domeniu de nivel superior .eu, și de modificare și abrogare a Regulamentului (CE) nr. 733/2002 și de abrogare a Regulamentului (CE) nr. 874/2004 al Comisiei (1), în special articolul 8,
         având în vedere Regulamentul delegat (UE) 2020/1083 al Comisiei din 14 mai 2020 de completare a Regulamentului (UE) 2019/517 al Parlamentului European și al Consiliului prin stabilirea criteriilor de eligibilitate și de selecție și a procedurii de desemnare a registrului pentru numele de domeniu de nivel superior .eu (2), în special articolul 9 alineatul (3),
         întrucât:
         
                     (1)
                  
                  
                     Comisia trebuie să desemneze registrul însărcinat cu organizarea, administrarea și gestionarea domeniului de nivel superior .eu, pe baza unei proceduri de selecție deschise, transparente și nediscriminatorii. Procedura de selecție trebuie să fie organizată de Comisie în două etape, fiind evaluată mai întâi eligibilitatea candidaților și apoi fiind stabilit clasamentul candidaților eligibili pe baza criteriilor de selecție definite în Regulamentul delegat (UE) 2020/1083.
                  
               
                     (2)
                  
                  
                     Actualul contract de organizare, administrare și gestionare a domeniului de nivel superior .eu încheiat între Comisie și registru a fost semnat la 10 octombrie 2014 pentru o perioadă de cinci ani și apoi prelungit în 2019 cu încă trei ani. Acest contract expiră la 12 octombrie 2022.
                  
               
                     (3)
                  
                  
                     La 1 martie 2021, Comisia a publicat în Jurnalul Oficial al Uniunii Europene o cerere de candidaturi pentru selecționarea registrului domeniului de nivel superior .eu (2021-026011), invitând organizațiile care doresc să li se încredințeze organizarea, gestionarea și administrarea domeniului de nivel superior .eu să își depună candidatura.
                  
               
                     (4)
                  
                  
                     Cererea de candidaturi s-a încheiat la 18 mai 2021; s-au primit cinci candidaturi.
                  
               
                     (5)
                  
                  
                     În cursul primei etape a procedurii de selecție, Comisia a evaluat absența criteriilor de excludere și îndeplinirea de către candidați a criteriilor de eligibilitate. Patru cereri au fost considerate eligibile. Lista candidaților eligibili a fost publicată la 9 iulie 2021, iar Comisia a informat fiecare candidat cu privire la rezultatele primei etape a procedurii.
                  
               
                     (6)
                  
                  
                     În cursul celei de a doua etape a procedurii, Comisia a evaluat candidații eligibili și a stabilit un clasament pe baza criteriilor de selecție. Comisia a examinat candidaturile și a întocmit un tabel de evaluare cu notele individuale atribuite fiecărei candidaturi. Calitatea candidaturilor a fost evaluată, în conformitate cu secțiunea 3.2 din cererea de candidaturi, în funcție de calitatea serviciilor propuse, de nivelul resurselor umane și tehnice propuse pentru îndeplinirea sarcinilor registrului, precum și de capacitatea financiară și de capacitatea de a asigura conformitatea propuse pentru îndeplinirea sarcinilor registrului. Comisia a primit asistență pentru analizarea candidaturilor și din partea unor experți externi independenți.
                  
               
                     (7)
                  
                  
                     Comisia a stabilit clasamentul candidaților. Candidatul clasat pe primul loc, Registrul European al Domeniilor de Internet (European Registry for Internet Domains – EURid), ar trebui să fie desemnat drept următorul registru al domeniului de nivel superior .eu și să fie invitat să înceapă negocierile în vederea semnării contractului în conformitate cu cererea de candidaturi. Un astfel de contract trebuie să fie reglementat de principiile prevăzute în Regulamentul de punere în aplicare (UE) 2020/857 al Comisiei (3).
                  
               
                     (8)
                  
                  
                     În conformitate cu articolul 10 din Regulamentul delegat (UE) 2020/1083, în cazul în care se pune capăt negocierilor contractuale dintre candidatul selectat și autoritatea contractantă fără încheierea unui contract, Comisia va desemna ca registru următorul candidat din clasament,
                  
               ADOPTĂ PREZENTA DECIZIE:
         
            Articolul 1
            Registrul European al Domeniilor de Internet (EURid) este registrul domeniului de nivel superior .eu căruia i se încredințează organizarea, gestionarea și administrarea domeniului de nivel superior .eu în temeiul articolului 8 alineatul (3) din Regulamentul (UE) 2019/517 și sub rezerva dispozițiilor articolului 2.
         
         
            Articolul 2
            Registrul European al Domeniilor de Internet (EURid) este invitat să încheie un contract în care sunt specificate condițiile în care Comisia supraveghează activitățile de organizare, administrare și gestionare a domeniului de nivel superior .eu desfășurate de registru, în conformitate cu articolul 8 alineatul (4) din Regulamentul (UE) 2019/517.
            În cazul în care negocierile contractuale dintre Registrul European al Domeniilor de Internet (EURid) și Comisie nu se finalizează prin încheierea unui contract, următorul candidat din clasament este desemnat ca registru, în conformitate cu articolul 10 din Regulamentul delegat (UE) 2020/1083.
            Contractul de concesiune de servicii are o perioadă inițială de cinci ani și poate fi prelungit o dată, cu o perioadă suplimentară de maximum cinci ani.
         
         
            Articolul 3
            Decizia de punere în aplicare 2014/207/UE a Comisiei (4) se abrogă.
         
         
            Articolul 4
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
         
         
            Adoptată la Bruxelles, 25 octombrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 91, 29.3.2019, p. 25.
         
            (2)  JO L 239, 24.7.2020, p. 1.
         
            (3)  Regulamentul de punere în aplicare (UE) 2020/857 al Comisiei din 17 iunie 2020 de stabilire a principiilor care trebuie incluse în contractul dintre Comisia Europeană și registrul domeniului de nivel superior .eu în conformitate cu Regulamentul (UE) 2019/517 al Parlamentului European și al Consiliului (JO L 195, 19.6.2020, p. 52).
         
            (4)  Decizia de punere în aplicare 2014/207/UE a Comisiei din 11 aprilie 2014 privind desemnarea Registrului domeniului de nivel superior „eu” (JO L 109, 12.4.2014, p. 41).